Document ID: 32010D0036

DEĊIŻJONI TAL-KUNSILL
tad-29 ta’ April 2008
dwar l-iffirmar u l-konklużjoni tal-Ftehim Provviżorju dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika tas-Serbja, min-naħa l-oħra
(2010/36/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 flimkien ma’ l-ewwel subparagrafu ta’ l-Artikolu 300(2), u l-ewwel sentenza ta’ l-Artikolu 300(3), tiegħu,
Wara li kkunsidra l-proposta mill-Kummissjoni,
Billi
(1)
Sad-dħul fis-seħħ tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tas-Serbja, min-naħa l-oħra, iffirmat fi 29 ta’ April 2008, jinħtieġ li jiġi approvat il-Ftehim Provviżorju dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika tas-Serbja, min-naħa l-oħra (“il-Ftehim”).
(2)
Id-dispożizzjonijiet kummerċjali li hemm fil-Ftehim huma ta’ natura eċċezzjonali, marbuta mal-politika implimentata fi ħdan il-qafas tal-Proċess ta’ Stabbilizzazzjoni u Assoċjazzjoni u m’huma se jikkostitwixxu, għall-Unjoni Ewropea, l-ebda preċedent fil-politika kummerċjali tal-Komunità fir-rigward ta’ pajjiżi terzi diversi minn dawk tal-Balkani tal-Punent.
(3)
Il-Ftehim għandu għaldaqstant jiġi ffirmat u approvat,
IDDEĊIEDA KIF ĠEJ:
Artikolu 1
1. Il-Ftehim Provviżorju dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika tas-Serbja, min-naħa l-oħra, l-Annessi u l-Protokolli annessi mal-Ftehim, kif ukoll id-dikjarazzjonijiet konġunti u d-dikjarazzjoni mill-Komunità mehmuża ma’ l-Att Finali huma b’dan approvati f’isem il-Komunità.
2. It-testi msemmija fil-paragrafu 1 huma mehmuża ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat jaħtar il-persuna jew persuni li jkollhom is-setgħa, f’isem il-Komunità Ewropea, li jiffirmaw il-Ftehim u jiddepożitaw l-istrument ta’ approvazzjoni previst fl-Artikolu 59 tal-Ftehim.
Magħmul fi Brussell, id-29 ta’ April 2008

Labels: 18
15
5